**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Ministerstvo vnútra Slovenskej republiky predkladá návrh poslancov Národnej rady Slovenskej republiky Milana VETRÁKA, Lukáša KYSELICU, Jozefa PROČKA, Moniky KOZELOVEJ a Marcela MIHALIKA na vydanie zákona, ktorým sa mení a dopĺňa zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov (tlač 396).

Ministerstvo vnútra Slovenskej republiky k predloženému poslaneckému návrhu zákona uvádza:

**V š e o b e c n e**

Cieľom návrhu zákona je podľa navrhovateľa v súlade s Programovým vyhlásením vlády Slovenskej republiky na roky 2020 – 2024, ktoré sa zaoberá aj neuspokojivou dopravnou situáciou v aglomerácii Bratislavy a efektívnou parkovacou politikou na jej území, doplniť zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov tak, že bude oprávňovať hlavné mesto a jeho mestské časti zmluvne spolupracovať za účelom zabezpečenia odtiahnutia vozidiel, resp. vytvorí možnosť na tieto účely poveriť právnickú osobu, ktorú založilo hlavné mesto alebo niektorá z jeho mestských častí, resp. tieto subjekty alebo niektoré z nich spoločne.

**S t a n o v i s k o**

Ministerstvo vnútra Slovenskej republiky zaujíma k predloženému poslaneckému návrhu nasledovné stanovisko:

Pôsobnosť orgánov územnej samosprávy pri správe ciest je primárne upravená v zákone č. 135/1961 Zb. o pozemných komunikáciách (cestný zákon) v znení neskorších predpisov. Tento zákon v § 3d ods. 5 písm. d) zveruje obciam, prípadne právnickým osobám nimi na tento účel založeným alebo zriadeným, správu miestnych komunikácii a účelových komunikácií, ktoré sú vo vlastníctve obce.

Zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov priamo upravuje rozdelenie pôsobnosti hlavného mesta a mestských častí pri údržbe, zjazdnosti a schodnosti miestnych komunikácií, a to vo vzťahu k miestnym komunikáciám I. a II. triedy a III. a IV. triedy.

V nadväznosti na tieto dva právne predpisy, Štatút hlavného mesta Slovenskej republiky Bratislavy zveruje zabezpečovanie výstavby, údržby, čistenia a vykonávanie správy miestnych komunikácií I. a II. triedy hlavnému mestu a III. a IV. triedy mestským častiam.

V tejto súvislosti odporúčame zvážiť v zákone Slovenskej národnej rady č. 377/1990 Zb. o hlavnom meste Slovenskej republiky Bratislave a nadväzne na to v Štatúte hlavného mesta Slovenskej republiky Bratislavy zjednotenie obsahu správy miestnych komunikácií.

Dovoľujeme si tiež upozorniť, že správa ciest prostredníctvom na to zriadenej alebo založenej právnickej osoby, ak ide o miestne a účelové komunikácie vo vlastníctve obce podľa § 3d zákona č. 135/1961 Zb. o pozemných komunikáciách (cestný zákon) v znení neskorších predpisov, je širšieho rozsahu ako len zabezpečovanie odstraňovania vozidiel. Napríklad jednou z úloh pri správe ciest je odhŕňanie snehu alebo posyp, kosenie a čistenie.

V súvislosti s možnosťou výkonu správy ciest prostredníctvom právnickej osoby podľa § 3d ods. 5 písm. d) cestného zákona zároveň poukazujeme na skutočnosť, že otázka majetkovej účasti v právnickej osobe založenej na tento účel nie je žiadnym spôsobom riešená. Avšak požiadavky na právnickú osobu vykonávajúcu správu ciest pre Bratislavu a jej mestské časti sú v poslaneckom návrhu ustanovené odchylne od tejto všeobecnej úpravy (výlučná majetková účasť mesta/mestských častí a možnosť poskytovať si zabezpečovanie odstraňovania vozidiel navzájom), to znamená, že sú iné, ako sú pri všetkých ostatných obciach a mestách na Slovensku, ktoré postupujú na základe všeobecnej úpravy v cestnom zákone.

V navrhovanom znení zákona Ministerstvo vnútra Slovenskej republiky odporúča vykonať nasledovné legislatívno-technické zmeny:

1. **K názvu:** Za slovo „zákon“ treba vložiť slová „Slovenskej národnej rady“.

**Odôvodnenie:** V názve novelizovaného právneho predpisu sa uvádza úplný názov pôvodného právneho predpisu. Zákon Slovenskej národnej rady č. 377/1990 Zb. o hlavnom meste Slovenskej republiky Bratislave bol schválený Slovenskou národnou radou. Akceptovaním pripomienky dôjde k zjednoteniu názvu návrhu zákona aj s jeho sprievodnými časťami materiálu (obal a vlastný materiál).

1. **K čl. I úvodnej vete:** Za slovo „zákon“ treba vložiť slová „Slovenskej národnej rady“. Rovnako treba za slová „v znení zákona“, za slová „č. 523/1990 Zb., zákona“, za slová „č. 130/1991 Zb., zákona“ vložiť slová „Slovenskej národnej rady“. Zároveň za slovami „zákona č. 73/2020 Z. z.“ čiarku nahradiť spojkou „a“.

**Odôvodnenie:** Zákon Slovenskej národnej rady č. 377/1990 Zb. o hlavnom meste Slovenskej republiky Bratislave bol schválený Slovenskou národnou radou. Pri úplnej citácii sa slová „zákon Slovenskej národnej rady“, „zákon Národnej rady Slovenskej republiky“ neskracujú. Ide o dlhoročnú legislatívnu prax, ktorá doposiaľ bola v každej novele zákona.

1. **K čl. I § 7a druhej vete:** Slová „alebo zriadenú právnickú osobu2c) za predpokladu, že v takto poverenej právnickej osobe má jedna zo zmluvných strán výlučnú majetkovú účasť alebo v ktorej majú viaceré zmluvné strany spoločne výlučnú majetkovú účasť“ navrhujeme nahradiť slovami „právnickú osobu2c) za predpokladu, že v takto poverenej právnickej osobe má jedna zo zmluvných strán výlučnú majetkovú účasť alebo v ktorej majú viaceré zmluvné strany spoločne výlučnú majetkovú účasť alebo inú niektorou z nich zriadenú právnickú osobu2d).“.

**Odôvodnenie:** Podľa platného znenia § 21 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov rozpočtová organizácia alebo príspevková organizácia môže mať len jedného zriaďovateľa. Z tohto dôvodu, aby sa predišlo problémom v aplikačnej praxi odporúča Ministerstvo financií Slovenskej republiky nasledovné znenie.

1. **K čl. I poznámkam pod čiarou:** V poznámke pod čiarou k odkazom 2a za slová „§ 20a zákona“ vložiť slová „Slovenskej národnej rady“ a  vypustiť slová „v znení neskorších predpisov“. V poznámke pod čiarou k odkazu 2b navrhujeme za slová „niektorých zákonov“ vložiť slová „v znení neskorších predpisov“ a doplniť aj citáciu „§ 67 ods. 3 písm. a) zákona č. 79/2015 Z. z. o odpadoch a o zmene a doplnení niektorých zákonov.“. V poznámke pod čiarou k odkazu 2c doplniť aj citáciu „§ 3d ods. 5 písm. d) zákona č. 135/1961 Zb. o pozemných komunikáciách (cestný zákon) v znení neskorších predpisov“ a za slová „niektorých zákonov“ vložiť slová „v znení neskorších predpisov“ a vypustiť citáciu „§ 20 zákona č. 369/1990 Zb. v znení neskorších predpisov“ a citáciu „Zákon č. 523/2004 Z. z. o rozpočtových pravidlách verejnej správy a zmene a doplnení niektorých zákonov.“. Zároveň navrhujeme doplniť novú poznámku pod čiarou k odkazu 2d v tomto znení: „2d) § 21 ods. 1 a 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.“.

**Odôvodnenie:** Navrhujeme doplniť do poznámky pod čiarou k odkazu 2b aj § 67 ods. 3 písm. a) zákona č. 79/2015 Z. z. o odpadoch a o zmene a doplnení niektorých zákonov z hľadiska ucelenosti problematiky zabezpečenia odťahovania vozidiel. Zároveň navrhujeme doplniť do poznámky pod čiarou k odkazu 2c aj odkaz na príslušné ustanovenie cestného zákona, ktoré je kľúčovým, ak ide o možnosť zabezpečovať správu ciest prostredníctvom právnickej osoby na tento účel zriadenej alebo založenej.

Podľa § 3d ods. 5 písm. d) zákona č. 135/1961 Zb. o pozemných komunikáciách (cestný zákon) správu pozemných komunikácií v znení neskorších predpisov vykonávajú, ak ide o prejazdné úseky ciest vo vlastníctve obce, o miestne a účelové komunikácie vo vlastníctve obce – obce, prípadne osoby nimi na tento účel založené alebo zriadené.

Podľa § 43 ods. 1 zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov kto spôsobil prekážku v cestnej premávke, je povinný ju bezodkladne odstrániť. Ak tak neurobí, je povinný ju bezodkladne odstrániť na jeho náklady správca cesty.

Rovnako podľa § 67 ods. 3 písm. a) zákona č. 79/2015 Z. z. o odpadoch a o zmene a doplnení niektorých zákonov vozidlo, ktoré poškodzuje alebo ohrozuje životné prostredie alebo narušuje estetický vzhľad obce či osobitne chránenej časti prírody a krajiny je povinný odstrániť a následne umiestniť na určené parkovisko správca cesty, ak sa odstraňuje z cesty alebo verejného priestranstva a držiteľ vozidla nesplní povinnosť uvedenú v § 67 ods. 1 písm. a) zákona č. 79/2015 Z. z. o odpadoch a o zmene a doplnení niektorých zákonov a vozidlo ohrozuje životné prostredie alebo narušuje estetický vzhľad obce či osobitne chránenej časti prírody a krajiny.

**Z á v e r**

Ministerstvo vnútra Slovenskej republiky po zohľadnení vyššie uvedených pripomienok odporúča vláde Slovenskej republiky vysloviť  **s ú h l a s**  návrhom poslancov Národnej rady Slovenskej republiky Milana VETRÁKA, Lukáša KYSELICU, Jozefa PROČKA, Moniky KOZELOVEJ a Marcela MIHALIKA na vydanie zákona, ktorým sa mení a dopĺňa zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov (tlač 396).